C 298/31

Vīna nozares nosaukuma produkta specifikācijas standarta grozījuma apstiprināšanas paziņojuma publikācija saskaņā ar Komisijas Deleģētās regulas (ES) 2019/33 17. panta 2. un 3. punktu

(2020/C 298/14)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

STANDARTA GROZĪJUMA APSTIPRINĀŠANAS PAZIŅOJUMS

“Weinviertel”

Atsauces numurs: PDO-AT-A0206-AM01

Paziņojuma datums: 21.02.2020.

APSTIPRINĀTĀ GROZĪJUMA APRAKSTS UN IEMESLI

Apraksts un iemesli

Tā kā vīna dārzu reģistru tagad pārvalda ar integrēto administrācijas un kontroles sistēmu, maksimālā raža no hektāra jāpielāgo.

VIENOTAIS DOKUMENTS

1. Produkta nosaukums

Weinviertel

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

Cilmes vietas nosaukumu “Weinviertel” drīkst attiecināt tikai uz vīniem, kas ražoti no ‘Grüner Veltliner’ šķirnes vīnogām un kam piemīt izteikts augļainums un pikantums (piparu notis), kas raksturīgs šai vīnogu šķirnei, lai gan ir atļauta kupāža ar citu šķirņu vīnogām, ko izmanto Qualitätswein ražošanā (līdz 15 %), ja tā nekaitē nosaukuma izmantošanai. Citas organoleptiskās īpašības atrodamas produkta specifikācijā.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

5. Vīndarības metodes

a) Galvenās vīndarības metodes

Attiecīgi ierobežojumi vīnu ražošanā

Ražojot vīnu, kam piešķirts cilmes vietas nosaukums “Weinviertel”, atļauts izmantot visas vīndarības metodes, kuras saskaņā ar Regulu (ES) 2019/934 un (ES) 2019/935 atļauts izmantot ar aizsargātu cilmes vietas nosaukumu apzīmēta vīna ražošanā, izņemot apstrādi ar kālija sorbātu un dimetildikarbonātu. Vīna atskābināšanu var veikt saskaņā ar Regulu (ES) 2019/934 un (ES) 2019/935. Par iespējamo paskābināšanu lauksaimniecības, reģionu un tūrisma federālā ministre lemj atkarībā no laikapstākļiem veģetācijas periodā. Šādā gadījumā iespējamās paskābināšanas nosacījumus nosaka Regula (ES) 2019/934 un (ES) 2019/935.

Īpašās vīndarības metodes (to vidū bagātināšana) izriet no izraudzītās tradicionālās ražošanas metodes, un tās aprakstītas produkta specifikācijā.

b) Maksimālās ražas

10 000 kg vīnogu no hektāra

6. Noteiktais ģeogrāfiskais apgabals

Cilmes vietas nosaukuma “Weinviertel” ģeogrāfiskais apgabals ietver Genzerndorfas, Korneiburgas (izņemot Stetteldorf am Wagram pašvaldības teritoriju), Mistelbahas, Hollabrunnas un Hornas politisko rajonu Lejasaustrijā.

7. Galvenā vīna vīnogu šķirne vai šķirnes

‘Grüner Veltliner’ – ‘Weißgipfler’

8. Saiknes vai saikņu apraksts

Veinfīrteles reģionu var iedalīt 5 atsevišķos ģeoloģiskos apgabalos. Augstieni pie robežas ar Valdfīrteli veido Bohēmijas masīvs. Cilmiežus (granītu, gneisu, šīferi) var atpazīt pēc dažādo iežu veidu atšķirīgajām dēdēšanas īpašībām.

Ģeoloģiskais apgabals Molassezone aizņem Veinfīrteles rietumu daļu. Tajā sastopami galvenokārt irdeni nogulumieži, piemēram, māls, dūņas, smilts, grants un dažviet arī kaļķakmens. Tas veidojies kainozoja ērā no nogulumiem, kas cēlušies no Alpiem dienvidos un Bohēmijas masīva ziemeļos un rietumos. Ģeoloģiskais apgabals Waschbergzone plešas no Waschberg kalna pie Štokeravas līdz Leiser Berge kalniem, Štācai, Falkenšteinai un Dienvidmorāvijas apgabalam. Pirms 17 miljoniem gadu šī formācija iebīdījās starp Molassezone un Vīnes baseinu, izveidojot tā sauktās diapīrkrokas, piemēram, tādas kā kaļķakmens konusveida klints Staatzer Klippe.

Ģeoloģiskais apgabals Flyschzone sastāv no divām kalnu grēdām, kas ieskauj Korneiburgas baseinu. Tā ir uz austrumiem tālākā Alpu piekāje. Flišs ir ieži, kam piemīt tendence noslīdēt; tas ir irdenu nogulumu sakopojums, kurš tektonisko kustību rezultātā noslīdējis jūras dziļumā un kura apakšslāņos nogulušas rupjgraudainākas smiltis, bet augšslāņos – smalkgraudaināki māli. Tam laika gaitā sacietējot, izveidojies smilšakmens un māla merģelis. Veinfīrteles reģiona austrumu daļu pieskaita pie Vīnes baseina. Atsevišķa dažādu iežu nogulumu zona radusies, augsnes apakškārtai stiepjoties un lūstot pārejā starp Alpiem un Karpatu kalniem. Dažviet (Steinberg apkārtnē pie Cisterdorfas) redzami nomati, gar kuriem augsnes apakškārta noslīdējusi.

Veinfīrteles reģionā valda Panonijas klimats. Temperatūras ziņā šis klimats ir kontinentāls, mitruma ziņā drīzāk okeānisks. Vīnam raksturīgas šādas īpašības:

krāsa – gaiši dzeltena, zaļgandzeltena;

smarža – šķirnei raksturīgā buķete;

garša – augļaina, pikanta, ar piparu notīm, bez koksnes niansēm, nav uzkrītoši spirtaina, bez botrīta notīm. Veinfīrteles reģions vienmēr bijis Austrijas galvenais ‘Grüner Veltliner’ šķirnes vīnogu audzēšanas reģions. Lesa augsnes kombinācijā ar klimata īpatnību radīto būtisko atšķirību starp dienas un nakts temperatūru palīdz veidoties ‘Grüner Veltliner’ šķirnes vīnogām raksturīgajiem aromātiem. Piparu notis ‘Grüner Veltliner’ garšā galvenokārt raksturīgas tieši Veinfīrteles vīnkopības reģionam.

Turklāt tas, ka ar vīna ražošanu galvenokārt nodarbojas vīndaru ģimenes uzņēmumi, nozīmē, ka tradicionālās vīndarības metodes tiek nodotas no paaudzes paaudzē, un tas Veinfīrteles ‘Grüner Veltliner’ vīnu padara vēl īpašāku.

9. Būtiski papildu nosacījumi (iepakojums, marķēšana, citas prasības)

Tiesiskais regulējums:

valsts tiesību akti.

Papildu nosacījuma veids:

atkāpe no prasības ražot noteiktajā ģeogrāfiskajā apgabalā.

Nosacījuma apraksts:

saskaņā ar Austrijas Vīna likumu vīnu var pārdot ar cilmes vietas nosaukumu “Weinviertel” tikai tad, ja tam ir oficiāls kvalitātes pārbaudes numurs (Staatliche Prüfnummer). Lai saņemtu kvalitātes pārbaudes numuru, jāveic analītiskas un organoleptiskas pārbaudes ikviena tāda vīna paraugam, ko paredzēts laist tirgū ar cilmes vietas nosaukumu “Weinviertel” (sistemātiska kontrole) (sk. produkta specifikāciju).

Organoleptiskās pārbaudes laikā vīnus pārbauda oficiāla degustētāju žūrija. Tajā ietilpst seši degustētāji un žūrijas priekšsēdētājs. Degustētājiem tiek iesniegti anonīmi paraugi. Pārbaudes veidlapā ir iekļauta tikai novērtēšanai nepieciešamā informācija, piemēram, tradicionālais apzīmējums un gads. Lai novērtētu, vai degustēšanai iesniegtie vīni ir cilmes vietas nosaukumam “Weinviertel” tipiski un vai tos var laist tirgū (bez defektiem), degustētāji izmanto savu pieredzi un noteiktus etalonvīnus. Uz jautājumu par degustēšanu jāatbild ar “jā” vai “nē”. Ja vērtējums ir negatīvs, rakstiski jānorāda noraidīšanas iemesli. Ja vairums degustētāju ir devuši pozitīvu vērtējumu, paraugs atbilst organoleptiskajām prasībām. Ja pozitīvā un negatīvā vērtējuma attiecība ir 4:2, paraugu iesniedz citai žūrijai.

Saite uz produkta specifikāciju

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) OV L 9, 11.1.2019., 2. lpp.